ડિગ્રી એન્જિનિયરિંગમાં મોક રાઉન્ડ બાદ પહેલા રાઉન્ડમાં વિદ્યાર્થીઓને આજે સત્તાવાર રીતે કોલેજ ફાળવણીની પ્રક્રિયા પૂર્ણ કરી દેવામાં આવી છે. મોક રાઉન્ડમાં 24043 બેઠકો ખાલી પડી હતી. જેની સામે પ્રથમ રાઉન્ડમાં 23488 બેઠકો ખાલી પડી છે. એટલે કે મોક રાઉન્ડ કરતાં 550 વધુ બેઠકો ભરાઇ છે. સરકારી કોલેજોની કુલ 10777 બેઠકોમાંથી 10591 બેઠકો ભરાતા માત્ર 186 બેઠકો ખાલી પડી છે. જેની સામે સ્વનિર્ભર કોલેજોની 44645 બેઠકોમાંથી 23202 બેઠકો ખાલી પડી છે. હવે ખાલી પડેલી બેઠકો માટે આગામી તા.10મીથી રિશફલિંગ પ્રક્રિયા શરૂ કરવામાં આવશે. ડિગ્રી એન્જિનિયરિંગમાં હાલમાં કુલ 64034 બેઠકો ઉપલબ્ધ છે. જેમાંથી મેનેજમેન્ટ કવોટાની બેઠકો બાદ કરતાં પ્રવેશ સમિતિએ માત્ર 55422 બેઠકો પર પ્રવેશ કાર્યવાહી હાથ ધરવામાં આવી હતી. તા.5મીથી તા.9મી સુધીમાં વિદ્યાર્થીઓએ પોતાના લોગીનમાંથી ઇન્ફોર્મેશન લેટર કાઢીને બેંકમાં જઇને ટોકન ફી ભરી દેવાની રહેશે.